### 10.    Orientering om tilsynsberetningen til Miljøstyrelsen - 2018

**Åbent**

Sagsnr.: 326-2019-7388        J.nr.: 09.00.00           Dokumentnr.:
326-2019-119981

**Sagstype**

Orientering.

**Resume og sagens baggrund**

Plan, Byg og Miljø orienterer årligt Teknik- og
Miljøudvalget om arbejdet med tilsyn og godkendelser af virksomheder og
landbrug. Orienteringen sker i forbindelse med den årlige indberetning til
Miljøstyrelsen. Indberetningen viser dels hvor mange konkrete tilsyn og
godkendelser der er gennemført i 2018, og dels hvilke områder der er fokus på i
de årlige kampagner.

**Indstillinger**

Chefen for Plan, Byg og Miljø indstiller, at
tilsynsberetningen tages til efterretning.

**Behandling**

Teknik- og Miljøudvalget.

**Sagsfremstilling**

I arbejdet med tilsyn og godkendelser har Plan, Byg og Miljø
fokus på en konstruktiv dialog med landmænd, virksomheder og konsulenter. Dette
gælder dels, når landbrug og virksomheder ønsker at etablere, ændre og udvide
produktionen eller indhente øvrige tilladelser, men også i håndhævelse af
miljøforhold ved de løbende miljøtilsyn.

Udover de fysiske tilsyn og godkendelser som bliver nævnt
nedenfor, bliver der også behandlet forespørgsler om etablering af
virksomheder, ”skriveborgstilsyn” (hvor bl.a. kontrolrapporter bliver
gennemgået), klager over røg, støj, lugt, fluer mv. og håndhævelser af
miljøforhold.

Plan Byg og Miljø har i 2018 haft fokus på at prioritere
tilsyn og godkendelse af virksomheder og landbrug, med henblik på at opfylde de
service- og tilsynsmål, der fastsat af KL og Miljøstyrelsen. Derudover har der
i 2018 været fokus på indførelse af den nye husdyrbrugslov, der giver
landbrugene større fleksibilitet.

*Miljøtilsyn i 2018*

Frekvensen for miljøtilsyn på landbrug og virksomheder er
fastsat i bekendtgørelsen om miljøtilsyn. Derudover fastsætter bekendtgørelsen
et mål for, hvor mange virksomheder der minimum skal have et fysisk tilsyn
hvert år.

|  |  |  |
| --- | --- | --- |
| **Virksomhedstype** | **Basistilsynsfrekvens\*** | **Årligt tilsynsmål** |
| **Kategori 1**  Virksomheder og landbrug med miljøgodkendelse | 3-årig periode | Fysisk tilsyn med minimum 40 % hvert år |
| **Kategori 2**  Autoværksteder  Bilag 1-virksomheder (Øvrige tilsynspligtige virksomheder)  Martin Nilsson og øvrige husdyrbrug over 3 dyreenheder | 6-årig periode | Fysisk tilsyn med minimum 25 % hvert år |

\* Alle miljøforhold bliver gennemgået

Plan, Byg og Miljø planlægger årligt at tilrettelægge
antallet af tilsyn på virksomheder og landbrug, så tilsynsmålenes
minimumsfrekvenser bliver efterlevet.

Kalundborg Kommune overholder i 2018 tilsynsbekendtgørelsens
minimumsfrekvenser for basistilsyn. I alt har Plan, Byg og Miljø foretaget
fysisk tilsyn på 132 virksomheder og landbrug, svarende til henholdsvis 45 % og
26 % af virksomheder og landbrug i kategori 1 og 2. Kalundborg Kommune
overholder derfor også det årlige tilsynsmål.

Tilsynsberetningen for 2018 fremgår af vedlagte bilag 1.

*Miljøgodkendelser i 2018*

Plan, Byg og Miljø har i 2018 givet 2 miljøgodkendelser til
virksomheder og 8 miljøgodkendelser til landbrug. Kalundborg Kommune overholder
de fastsatte servicemål for miljøgodkendelser.

*Tilsynskampagner – lovpligtige tilbagevendende*

Ud over de faste miljøtilsyn er det en del af kommunens
tilsynsarbejde, at der årligt gennemføres 2 miljøtilsynskampagner. I 2018 var
tilsynskampagnerne:

·
Information om det digitale ansøgningssystem til
miljøgodkendelser – Byg og Miljø – målrettet alle de godkendelsespligtige
virksomheder i Kalundborg Kommune

·
Information om miljøreglerne for mindre hestehold udarbejdet i
samarbejde med de andre kommuner i [adresse]

Evaluering af kommunens tilsynskampagner fremgår af bilag 2.

*Fokus for arbejdet med godkendelser og tilsyn i 2019*

*Ny husdyrregulering*

I august 2017 trådte en ny husdyrbrugslov i kraft, hvor
husdyrbrugene kan få en mere fleksibel produktionstilladelse. Med en
miljøgodkendelse efter de nye regler kan landmanden f.eks. øge antallet af
grise, der kan fedes op i en stald over året uden at skulle ansøge om
tilladelse til flere grise. I 2019 vil Kalundborg Kommune fortsat have fokus på
at implementere reglerne i dialog med landmænd og deres konsulenter.

*Servicemål*

Plan, Byg og Miljø prioriterer løbende at behandle
godkendelser/tilladelser til nye virksomheder og landbrug, samt ændringer af
eksisterende. Derudover prioriteres at opfylde de fastsatte tilsynsmål. Denne
prioritering fortsætter i 2019 og kan have betydning for prioriteringen af
øvrige tilladelser, henvendelser, klager m.v.

*Tilsynskampagner*

Teknik- og Miljøudvalget har i marts måned godkendt
tilsynskampagnerne, som Kalundborg Kommune vil gennemføre i 2019. På
virksomhedsområdet udfører Plan, Byg og Miljø en tilsynskampagne målrettet
tilsynspligtige autoværksteder.

Derudover har Miljøstyrelsen efterfølgende besluttet, at der
i 2019 skal gennemføres en kampagne på havbrug i Kalundborg Kommune.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Bilag 1 - Tilsynsindberetning 2018 til Miljøstyrelsen | 326-2019-94082 |
| Bilag 2 - Evaluering af tilsynskampagner 2018 | 326-2019-120537 |